Návrh ROZHODNUTIE RADY, ktorým sa mení rozhodnutie 2007/198/Euratom, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody /* COM/2014/0459 final - 2014/0215 (NLE) */





DÔVODOVÁ SPRÁVA 1. KONTEXT NÁVRHU Vo svojich záveroch z 12. júla 2010 týkajúcich sa oznámenia Komisie „Súčasný stav projektu ITER a možný budúci vývoj“ požiadala Rada Európsku komisiu, aby preskúmala a sformulovala spôsob, akým budú Komisia, členské štáty a Európsky spoločný podnik pre ITER a rozvoj energie jadrovej syntézy „Fusion for Energy“ (F4E) vykonávať svoje povinnosti a úlohy súvisiace s projektom ITER. Podrobný zoznam činností bol uvedený v pracovnom dokumente útvarov Komisie „Towards a robust management and governance of the ITER project“ (Pevnejšie riadenie a správa projektu ITER) vydanom 9. novembra 2010. Tieto činnosti sa na medzinárodnej úrovni zamerali hlavne na organizáciu ITER a na európskej úrovni najmä na F4E. S pristúpením Chorvátska k Európskej únii 1. júla 2013 sa zmenia stanovy F4E tak, aby sa Chorvátsku udelili hlasovacie práva v správnej rade F4E. Pri príležitosti tejto zmeny a v súlade s uvedeným pracovným dokumentom útvarov Komisie z roku 2010 navrhuje Komisia prijať dodatočné úpravy na zlepšenie riadenia a správy F4E. Tieto návrhy boli predmetom rozsiahlych diskusií s členmi správnej rady F4E a po týchto výmenách názorov správna rada na svojom zasadnutí 9. – 10. decembra 2013 navrhované zmeny jednomyseľne schválila. Na základe postupu zmien stanoveného v článku 21 stanov F4E platí, že len čo správna rada navrhované zmeny schváli, Komisia môže predložiť návrh na zmenu stanov Rade na jeho prijatie. Preto v súlade s článkom 50 Zmluvy o Euratome a článkom 21 stanov F4E Komisia týmto predkladá návrh Rade na schválenie uvedených zmien. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Členovia správnej rady F4E sú hlavnými zainteresovanými stranami v F4E. Sú v nej zastúpené všetky členské štáty, Švajčiarsko a Euratom a pre každý návrh na zmenu stanov F4E sa v súlade s článkom 6 ods. 4 stanov F4E vyžadujú konzultácie s nimi a ich súhlas. Z tohto dôvodu Komisia predložila správnej rade v júni 2013 návrh na zmenu stanov F4E. Správna rada sa následne rozhodla vytvoriť ad hoc skupinu, ktorej bude predsedať predseda správnej rady a ktorej úlohou bude hľadať medzi členmi konsenzus, pokiaľ ide o návrhy na zmenu stanov. Prvé stretnutie tejto ad hoc skupiny sa konalo 21. októbra 2013 a po tomto stretnutí bol vypracčinnostíovaný návrh, ktorý sa predložil správnej rade na jej zasadnutí 9. – 10. decembra 2013. Na tejto schôdzi správna rada navrhované zmeny jednomyseľne prijala a teraz môže Komisia predložiť návrh na schválenie Rade. 3. PRÁVNE PRVKY NÁVRHU 1. Nové vymedzenie úlohy výkonného výboru, zriadenie výboru pre verejné obstarávanie a zákazky a predsedníctva. Úlohy v súčasnosti zverené výkonnému výboru by sa mali rozdeliť medzi dva výbory – „výbor pre správu a riadenie“ a „výbor pre verejné obstarávanie a zákazky“. Navrhované oddelenie týchto úloh umožní vhodnejšie zosúladiť zloženie týchto dvoch výborov: prvý sa skladá zo zástupcov členov a druhý z odborníkov konajúcich samostatne. Výbor pre správu a riadenie by správnej rade, okrem iného, vypracovával stanoviská a odporúčania týkajúce sa rozpočtu, plánu odhadovaných zdrojov, ročných účtovných uzávierok, projektového plánu, plánu práce atď. Výbor pre verejné obstarávanie a zákazky by riaditeľovi F4E dával odporúčania týkajúce sa zadávania zákaziek a mal by len poradnú úlohu, na rozdiel od súčasného výkonného výboru, ktorý má schvaľovaciu úlohu. Tento pozmeňujúci návrh je plne v súlade s právomocami poskytnutými riaditeľovi F4E ako povoľujúcemu úradníkovi. Útvar pre vnútorný audit Komisie poukázal na to, že za zadávanie zákaziek je zodpovedný riaditeľ a túto zodpovednosť by nemal delegovať na výbor, ktorého členov vymenúva ad personam správna rada. „Predsedníctvo“, teda výbor, ktorý nebol definovaný v pôvodnom rozhodnutí Rady, ktorým sa zriaďuje F4E, bolo vytvorené na základe rozhodnutia správnej rady v roku 2011 ako pomocný orgán, ktorý má správnej rade pomáhať pri príprave jej rozhodnutí. Teraz sa navrhuje, aby bol tento výbor osobitne uvedený v stanovách F4E, keďže správna rada sa domnieva, že sa osvedčil ako užitočný nástroj, ktorý jej umožňuje pracovať efektívnejšie. 2. Posilnenie práv Euratomu, pokiaľ ide o „výhradu k zákonnosti“. Podľa článku 6 ods. 6 súčasných stanov F4E má Euratom právo vyjadriť výhradu k rozhodnutiu správnej rady, ak sa nazdáva, že dané rozhodnutie môže byť v rozpore s právom Spoločenstva. V tomto prípade sa toto rozhodnutie odloží a záležitosť sa postúpi Komisii na preskúmanie jeho zákonnosti. Správna rada však môže prijať rozhodnutie aj napriek stanovisku Komisie spochybňujúcemu jeho zákonnosť. Posilnenie práv Komisie, pokiaľ ide o ustanovenie o „výhrade k zákonnosti“ by zabezpečilo súlad rozhodnutí správnej rady s právom Spoločenstva v súlade s článkom 17 Zmluvy o Európskej únii, v ktorom sa uvádza, že Komisia „zabezpečuje uplatňovanie zmlúv, ako aj opatrení prijatých inštitúciami na ich základe“. V dôsledku tejto zmeny správna rada nemôže prijať rozhodnutie, ak Komisia vydala stanovisko spochybňujúce jeho zákonnosť. 3. Privilegované partnerstvo s určenými organizáciami v oblasti vedeckého a technologického výskumu jadrovej syntézy. Zámerom tohto pozmeňujúceho návrhu je zaviesť stabilný vzťah s európskymi laboratóriami jadrovej syntézy. Tento vzťah je dôležitý pre účinné a efektívne fungovanie európskeho programu jadrovej syntézy, pre F4E pri plnení jeho povinností a pre európske laboratóriá jadrovej syntézy na optimalizáciu ich kapacít a účasti. Pre laboratóriá jadrovej syntézy sa ním zabezpečí stabilný rámec pre viacročný plán činností, zatiaľ čo pre F4E by poskytol stabilnejšiu a spoľahlivejšiu podporu pre výskum a vývoj založenú na poznatkoch a know-how vyvinutých v rámci európskeho programu jadrovej syntézy za posledných 30 rokov činnosti, a zároveň tých, ktoré sa vyvinú v budúcnosti. Prínosom pre európsky program jadrovej syntézy by bolo lepšie využívanie zdrojov, čím sa okrem iného pomôžu odstrániť prekážky a zdvojovanie úsilia. Vnútroštátne financovanie sa optimálne skombinuje s financovaním zo strany Spoločenstva, ktoré bude prúdiť cez F4E. 4. Úprava vyplývajúca z nového rámcového nariadenia o rozpočtových pravidlách. Komisia nedávno prijala nové rámcové nariadenie o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012. Toto nové nariadenie obsahuje ustanovenia, ktoré musia byť zahrnuté do ustanovujúceho aktu (rozhodnutie Rady) alebo do základného aktu (stanovy), ktorými sa zriaďujú tieto subjekty, čo sa vzťahuje aj na F4E. Pozmeňujúce návrhy sú čisto technickej povahy a netýkajú sa podstaty návrhu schváleného správnou radou. V tejto súvislosti je dôležité poznamenať, že podľa článku 208 ods. 3 vnútorný audítor Komisie vykonáva právomoci vnútorného audítora F4E. Článok 5 ods. 2 rozhodnutia Rady, v ktorom sa uvádza, že spoločný podnik ustanoví svoju vlastnú službu interného auditu, sa preto musí vypustiť. Bod 3 prílohy 3 k stanovám sa príslušným spôsobom mení tak, aby sa v ňom uvádzalo, že spoločný podnik si zriadi oddelenie auditu. 5. Zmena potrebná na zosúladenie stanov s novým základným aktom na financovanie činností F4E, ktorý schválila Rada v decembri 2013. Rozhodnutie Rady o financovaní činností F4E na roky 2014 – 2020 si vyžaduje zmenu stanov F4E. Článok 12 písm. a) súčasných stanov F4E umožňuje poskytnutie príspevku Euratomu prostredníctvom programov Spoločenstva v oblasti výskumu a odbornej prípravy prijatých na základe článku 7 zmluvy. Toto ustanovenie je potrebné zmeniť, aby sa zohľadnila skutočnosť, že financovanie F4E na roky 2014 – 2020 nebude dostupné z rámcového programu Euratomu, ale prostredníctvom tohto nového rozhodnutia Rady na základe článku 47 zmluvy. Okrem toho sa do rozhodnutia Rady, ktorým sa zriaďuje podnik Fusion for Energy, s cieľom posilniť týmto spoločným podnikom ochranu finančných záujmy jeho členov, vkladá nový článok 5aa. 6. Hlasovacie práva pre Chorvátsko. Rozhodnutím správnej rady na jej schôdzi 10. – 11. júna 2013 sa navrhuje udeliť Chorvátsku v tejto správnej rade dva hlasy. 4. VPLYV NA ROZPOČET Tento návrh rozhodnutia Rady nemá žiaden vplyv na rozpočet. Financovanie činností F4E na obdobie rokov 2014 – 2020 bolo stanovené rozhodnutím Rady 2013/791/Euratom z 13. decembra 2013. 2014/0215 (NLE) Návrh ROZHODNUTIE RADY, ktorým sa mení rozhodnutie 2007/198/Euratom, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody RADA EURÓPSKEJ ÚNIE, so zreteľom na Zmluvu o založení Európskeho spoločenstva pre atómovú energiu, a najmä na jej článok 47 tretí a štvrtý odsek a článok 48, so zreteľom na návrh Európskej komisie, keďže: (1) Rozhodnutím Rady 2007/198/Euratom[1] sa zriadil Európsky spoločný podnik pre ITER a rozvoj energie jadrovej syntézy (ďalej len „spoločný podnik“), aby Európske spoločenstvo pre atómovú energiu (ďalej len „Euratom“) mohlo poskytovať príspevok Medzinárodnej organizácii ITER pre energiu jadrovej syntézy a na činnosti v rámci širšieho prístupu s Japonskom, ako aj na prípravu a koordináciu programu činností v súvislosti s prípravou výstavby demonštračného reaktora pre jadrovú syntézu a súvisiacich zariadení. (2) Rozhodnutie 2007/198/Euratom bolo zmenené rozhodnutím Rady 2013/791/Euratom[2] s cieľom umožniť financovanie činností realizovaných spoločným podnikom v období rokov 2014 – 2020. (3) Vo svojich záveroch z 12. júla 2010 týkajúcich sa oznámenia Komisie „Súčasný stav projektu ITER a možný budúci vývoj“[3] požiadala Rada Komisiu, aby preskúmala a sformulovala spôsob, akým budú Komisia, členské štáty a spoločný podnik vykonávať svoje povinnosti a úlohy súvisiace s projektom ITER. (4) Podrobný zoznam činností bol uvedený v pracovnom dokumente útvarov Komisie „Towards a robust management and governance of the ITER project“[4] (Pevnejšie riadenie a správa projektu ITER) vydanom 9. novembra 2010. Tieto činnosti sa majú uskutočniť buď na medzinárodnej úrovni (realizovať ich má najmä organizácia ITER) alebo na európskej úrovni (najmä spoločný podnik). (5) Po pristúpení Chorvátska k Únii 1. júla 2013 je potrebné zmeniť stanovy spoločného podniku tak, aby sa Chorvátsku udelili hlasovacie práva v správnej rade spoločného podniku. V záujme zlepšenia riadenia a správy spoločného podniku sú potrebné ďalšie zmeny týchto stanov. S cieľom zohľadniť zmeny Zmluvy o založení Európskeho spoločenstva pre atómovú energiu stanovené Lisabonskou zmluvou je takisto nevyhnutné aktualizovať odkaz na ustanovenia o Súdnom dvore Európskej únie. (6) Správna rada spoločného podniku schválila zmeny rozhodnutia 2007/198/Euratom, ktoré navrhla Komisia v súlade so stanovami spoločného podniku. (7) Mal by sa zriadiť výbor pre správu a riadenie s cieľom vypracovávať stanoviská a odporúčania na prijímanie kľúčových dokumentov správnou radou. Tento výbor by mal na žiadosť riaditeľa alebo správnej rady poskytnúť aj poradenstvo alebo odporúčania týkajúce sa osobitných administratívnych a finančných záležitostí. Správna rada by mala mať právomoc delegovať úlohy tomuto výboru. Každý člen spoločného podniku by mal mať právo vymenovať zástupcu, ktorý bude v tomto výbore. (8) Mal by sa zriadiť výbor pre verejné obstarávanie a zákazky s cieľom vypracovávať odporúčania riaditeľovi spoločného podniku pri zadávaní zákaziek, grantov a podobných záležitostiach. Členovia tohto výboru by mali byť menovaní osobne správnou radou. (9) Malo by sa zriadiť predsedníctvo s cieľom pomáhať správnej rade pri príprave jej rozhodnutí. Správna rada by mala mať právomoc delegovať úlohy tomuto predsedníctvu. Členmi predsedníctva by mali byť predseda správnej rady, predsedovia výborov správnej rady, zástupca Euratomu a zástupca hostiteľského štátu projektu ITER (Francúzsko). Správna rada by mala mať právo menovať do predsedníctva ďalšie osoby. (10) V súlade s článkom 17 Zmluvy o Európskej únii má Komisia zabezpečiť uplatňovanie zmlúv, ako aj opatrení prijatých inštitúciami na ich základe. Na zabezpečenie súladu rozhodnutí správnej rady s právom Únie by sa preto mali práva Komisie posilniť. (11) Na zabezpečenie stabilnej a dlhodobej podpory výskumu a vývoja pre spoločný podnik na základe poznatkov a know-how, ktoré vyvinul a v budúcnosti vyvinie európsky program jadrovej syntézy, je žiaduce vytvoriť sieť určených organizácií v oblasti vedeckého a technologického výskumu jadrovej syntézy. (12) Je potrebné zohľadniť príslušné ustanovenia nariadenia Európskeho parlamentu a Rady (EÚ, Euratom) č. 966/2012[5] a delegovaného nariadenia Komisie (EÚ) č. 1268/2012[6], najmä úlohu vnútorného audítora Komisie ako vnútorného audítora spoločného podniku. (13) Rozhodnutie 2007/198/Euratom zmenené rozhodnutím 2013/791/Euratom zabezpečuje financovanie činností spoločného podniku na roky 2014 – 2020. Článok 12 písm. a) stanov spoločného podniku umožňuje poskytnutie príspevku Euratomu prostredníctvom programov Spoločenstva v oblasti výskumu a odbornej prípravy prijatých na základe článku 7 zmluvy. Toto ustanovenie by sa malo zmeniť, aby sa vzala do úvahy skutočnosť, že financovanie na roky 2014 – 2020 už nebude dostupné z rámcového programu Euratomu. (14) Je taktiež vhodné aktualizovať rozhodnutie 2007/198/Euratom, pokiaľ ide o ustanovenia o ochrane finančných záujmov členov. (15) Rozhodnutie 2007/198/Euratom by sa preto malo zodpovedajúcim spôsobom zmeniť, PRIJALA TOTO ROZHODNUTIE: Článok 1 Rozhodnutie 2007/198/Euratom sa mení takto: 1. Článok 5 sa mení takto: a) do odseku 1 sa dopĺňa táto veta: „Spoločný podnik môže udeľovať granty a ceny v súlade s ustanoveniami svojho nariadenia o rozpočtových pravidlách.“; b) odsek 2 sa vypúšťa; 2. Vkladá sa tento článok 5aa: „Článok 5aa Ochrana finančných záujmov členov Spoločný podnik zaistí adekvátnu ochranu finančných záujmov svojich členov prostredníctvom vykonávania alebo poverovania vykonávaním príslušných interných a externých kontrol.“; 3. V článku 9 sa odsek 3 nahrádza takto: „Súdny dvor má za podmienok stanovených v článkoch 263 a 265 Zmluvy o fungovaní Európskej únie právomoc v žalobách podaných proti spoločnému podniku vrátane rozhodnutí jeho správnej rady.“; 4. Príloha sa mení v súlade s prílohou k tomuto rozhodnutiu. Článok 2 Uplatňovanie Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej Únie. V Bruseli Za Radu predseda [1] Rozhodnutie Rady 2007/198/Euratom z 27. marca 2007, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody (Ú. v. EÚ L 90, 30.3.2007, s. 58). [2] Rozhodnutie Rady 2013/791/Euratom z 13. decembra 2013, ktorým sa mení rozhodnutie 2007/198/Euratom, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody (Ú. v. EÚ L 349, 21.12.2013, s. 100). [3] KOM(2010) 226 v konečnom znení zo 4. mája 2010. [4] SEC(2010) 1386 v konečnom znení z 9. novembra 2010. [5] Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1). [6] Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1). PRÍLOHA k Návrhu rozhodnutia Rady, ktorým sa mení rozhodnutie 2007/198/Euratom, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody PRÍLOHA Príloha sa mení takto: 1. Článok 5 sa mení takto: a) názov sa nahrádza takto: „Orgány a výbory“; b) odsek 2 sa nahrádza takto: „2. „Správnej rade pomáha výbor pre správu a riadenie a predsedníctvo v súlade s článkami 8a a 9a.“; c) vkladá sa tento odsek 2 a: „2a. Výbormi spoločného podniku sú výbor pre správu a riadenie, predsedníctvo a výbor pre verejné obstarávanie a zákazky (ďalej len „výbory“)“; d) odsek 3 sa nahrádza takto: „3. Riaditeľovi poskytuje poradenstvo výbor pre verejné obstarávanie a zákazky v súlade s článkom 8b.“; e) dopĺňa sa tento odsek 4: „4. Správnej rade a riaditeľovi poskytuje poradenstvo poradný panel pre technické záležitosti v súlade s článkom 9.“; 2. Článok 6 sa mení takto: a) odsek 3 sa mení takto: i) písmená b) a c) sa nahrádzajú takto: „b) zriaďuje pomocné orgány; c) vymenúva predsedov a členov výborov a všetkých pomocných orgánov zriadených podľa písm. b); ii) v písmene d) sa slová „pracovné programy“ nahrádzajú slovami „pracovný program“; iii) písmeno e) sa nahrádza takto: „e) prijíma ročný rozpočet (vrátane osobitných častí súvisiacich s administratívnymi a personálnymi nákladmi) a poskytuje stanovisko k ročnej účtovnej závierke;“; iv) písmeno n) sa nahrádza takto: „n) schvaľuje uzatváranie dohôd alebo dohovorov o spolupráci s tretími krajinami a s inštitúciami, podnikmi alebo osobami z tretích krajín, alebo s medzinárodnými organizáciami, s výnimkou postupov verejného obstarávania pre činnosti stanovené v článku 3 ods. 1 písm. b) a c) a článku 3 ods. 2 písm. a);“; v) písmeno o) sa nahrádza takto: „o) hodnotí výročnú správu o činnosti týkajúcu sa pokroku spoločného podniku vzhľadom na jeho pracovný program a zdroje;“; vi) písmeno q) sa vypúšťa; b) v odseku 6 sa tretí a štvrtý pododsek nahrádza takto: „Komisia môže prijať stanovisko týkajúce sa zákonnosti rozhodnutia správnej rady do jedného mesiaca od postúpenia záležitosti Komisii; v opačnom prípade sa rozhodnutie správnej rady považuje za potvrdené. Správna rada preskúma svoje rozhodnutie na základe stanoviska Komisie, aby v príslušnom prípade zabezpečila súlad s právom Spoločenstva.“; c) odseky 9 a 10 sa nahrádzajú takto: „9. Pokiaľ sa v konkrétnych prípadoch nerozhodne inak, riaditeľ spoločného podniku a predsedovia výborov sa zúčastňujú na zasadnutiach správnej rady. 10. Správna rada prijme svoj rokovací poriadok dvojtretinovou väčšinou všetkých hlasov. Správna rada schváli rokovací poriadok výborov dvojtretinovou väčšinou všetkých hlasov.“; 3. Článok 7 sa vypúšťa. 4. odsek 4 článku 8 sa mení takto: a) prvý pododsek sa nahrádza takto: „Riaditeľ plní pracovný program a riadi vykonávanie činností uvedených v článku 3. Správnej rade a výborom a iným pomocným orgánom poskytuje všetky informácie potrebné na vykonávanie ich funkcií.“; b) v písmenách c) a i) sa slová „pracovné programy“ nahrádzajú slovami „pracovný program“; c) písmená j) a k) sa nahrádzajú takto: „j) vypracúva všetky ďalšie správy, ktoré požaduje správna rada alebo výbory; k) pomáha správnej rade a výborom tým, že zabezpečí ich sekretariáty;“; 5. vkladajú sa tieto články 8a a 8b: „Článok 8a Výbor pre správu a riadenie 1. Na žiadosť riaditeľa alebo správnej rady poskytuje výbor pre správu a riadenie poradenstvo alebo odporúčania o osobitných otázkach, ktoré sa týkajú administratívneho a finančného plánovania spoločného podniku, a vykonáva všetky ďalšie úlohy, ktorými ho správna rada môže poveriť. 2. Výbor pre správu a riadenie výbor najmä vypracováva stanoviská a odporúčania správnej rade v otázkach rozpočtu, účtovnej závierky, projektového plánu, pracovného programu, plánu odhadu zdrojov, plánu pracovných miest, plánu personálnej politiky a v ďalších záležitostiach, ktoré s tým súvisia. 3. Správna rada vymenúva členov výboru pre správu a riadenie spomedzi zástupcov, ktorých navrhnú členovia. Jedným členom tohto výboru je Euratom. 4. Členovia výboru pre správu a riadenie vykonávajú svoje povinnosti vo všeobecnom záujme spoločného podniku. 5. Výbor pre správu a riadenie prijme svoj rokovací poriadok na základe predchádzajúceho súhlasu správnej rady. Článok 8b Výbor pre verejné obstarávanie a zákazky 1. Výbor pre verejné obstarávanie a zákazky predkladá riaditeľovi odporúčania o stratégiách týkajúcich sa verejného obstarávania a grantových činností, zadávania a následnej kontroly zákaziek a ďalších záležitostí, ktoré s tým súvisia. 2. Správna rada menuje členov výboru pre verejné obstarávanie a zákazky spomedzi uznávaných osobností s odbornými skúsenosťami v oblasti zákaziek a verejného obstarávania. Členovia správnej rady nesmú byť členmi výboru pre verejné obstarávanie a zákazky. 3. Členovia výboru pre verejné obstarávanie a zákazky nie sú viazaní žiadnymi pokynmi. Svoje povinnosti vykonávajú nezávisle. 4. Výbor pre verejné obstarávanie a zákazky prijme svoj rokovací poriadok na základe predchádzajúceho súhlasu správnej rady.“; 6. Článok 9 sa nahrádza takto: „Článok 9 Poradný panel pre technické záležitosti 1. Poradný panel pre technické záležitosti podľa potreby poskytuje správnej rade a riaditeľovi poradenstvo v otázkach prijímania a vykonávania projektového plánu a pracovného programu. 2. Správna rada menuje členov poradného panelu pre technické záležitosti spomedzi uznávaných osobností s odbornými skúsenosťami vo vedeckých a technických záležitostiach týkajúcich sa jadrovej syntézy a súvisiacich činností. 3. Členovia poradného panelu pre technické záležitosti nie sú viazaní žiadnymi pokynmi. Vykonávajú svoje povinnosti nezávisle vo všeobecnom záujme spoločného podniku. 4. Poradný panel pre technické záležitosti prijme svoj rokovací poriadok na základe predchádzajúceho súhlasu správnej rady.“; 7. vkladá sa tento článok 9a: „Článok 9a Predsedníctvo 1. Predsedníctvo pomáha správnej rade pri príprave jej rozhodnutí a vykonáva všetky ďalšie úlohy, ktorými ho správna rada poverí. 2. Členmi predsedníctva sú predseda správnej rady, predsedovia výborov, zástupca Euratomu a zástupca hostiteľského štátu projektu ITER. Správna rada môže do predsedníctva vymenovať ďalších členov. 3. Predsedom predsedníctva je predseda správnej rady. 4. Členovia predsedníctva vykonávajú svoje povinnosti vo všeobecnom záujme spoločného podniku. 5. Predsedníctvo prijme svoj rokovací poriadok na základe predchádzajúceho súhlasu správnej rady.“; 8. Článok 11 sa nahrádza takto: „Článok 11 Pracovný program a plán odhadovaných zdrojov Riaditeľ každý rok predkladá správnej rade projektový plán, plán odhadovaných zdrojov, ako aj podrobný ročný pracovný program a rozpočet.“; 9. v článku 12 ods. 1 sa písmeno a) nahrádza takto: „a) príspevok Euratomu sa poskytuje prostredníctvom programov Spoločenstva v oblasti výskumu a odbornej prípravy prijatých na základe článku 7 zmluvy alebo akýmkoľvek iným rozhodnutím prijatým Radou.“; 10. Článok 14 sa nahrádza takto: „Článok 14 Výročná správa Výročná správa zaznamenáva plnenie pracovného programu spoločným podnikom. Zameriava sa najmä na činnosti, ktoré vykonáva spoločný podnik, a hodnotí výsledky z hľadiska stanovených cieľov a harmonogramu, posudzuje riziká spojené s vykonávanými činnosťami, ako aj využívanie zdrojov a všeobecnú prevádzku spoločného podniku. Výročnú správu pripraví riaditeľ, vyhodnotí ju správna rada a tá ju následne spolu s hodnotením pošle členom, Komisii, Európskemu parlamentu a Rade.“; 11. v článku 15 ods. 1 druhom pododseku sa slová „15. júna“ nahrádzajú slovami „1. júna“. 12. vkladá sa tento článok 15 a: „Článok 15a Kontakty s určenými organizáciami v oblasti vedeckého a technologického výskumu jadrovej syntézy 1. Na podporu svojich činností využije spoločný podnik poznatky a zariadenia vyvinuté príslušnými verejnými výskumnými organizáciami pôsobiacimi v oblasti výskumu a vývoja jadrovej syntézy. 2. Správna rada vypracuje na návrh riaditeľa zoznam, ktorý bude možné zverejniť, kde budú zaradené príslušné organizácie určené členmi, ktoré môžu vykonávať činnosti v oblasti výskumu a vývoja na podporu úloh spoločného podniku, buď individuálne alebo v partnerstvách. Tieto činnosti sa môžu považovať za oprávnené na získanie finančnej podpory zo spoločného podniku. 3. Vykonávacími opatreniami na uplatňovanie odsekov 1 a 2 tohto článku sa zabezpečí transparentnosť a súťaž medzi verejnými výskumnými organizáciami a tieto opatrenia sa stanovia v nariadení o rozpočtových pravidlách a jeho vykonávacích predpisoch uvedených v článku 13 prílohy III.“; 13. V prílohe I sa pod riadok týkajúci sa Bulharska vkladá tento riadok: „ Chorvátsko || 2 “; 14. Príloha II sa mení takto: a) bod 2 sa nahrádza takto: „2. Celková výška ročných členských príspevkov za rok n sa vypočíta na základe ročných zdrojov potrebných na správu spoločného podniku v danom roku, ktoré v pláne odhadovaných zdrojov schválila správna rada.“; b) v bode 4 sa vkladá toto písmeno c): „c) Správna rada môže členovi uložiť ďalšie poplatky, ak tento člen nezaplatí svoj príspevok do dátumu splatnosti.“; 15. Príloha III sa mení takto: a) bod 3 sa nahrádza takto: „3. Spoločný podnik si zriadi oddelenie interného auditu.“; b) v bode 5 písm. c) sa slová „pracovné programy“ nahrádzajú slovami „pracovný program“; c) v bode 5 sa písm. f) nahrádza takto: „f) pravidlá a postupy internej finančnej kontroly vrátane delegovaných právomocí;“; d) v bode 5 sa vkladá toto písmeno k): „k) pravidlá týkajúce sa riadenia grantov.“; e) v bode 5 sa dopĺňa tento odsek: „Na účely písmena d) sa rozpočtové záväzky, ktoré sa vzťahujú na činnosti trvajúce viac než jeden rozpočtový rok, môžu rozdeliť na ročné splátky počas viacerých rokov;“; f) dopĺňa sa tento odsek 10: „10. Spoločný podnik prijme ustanovenia a pravidlá pre vytvorenie partnerstiev s určenými organizáciami uvedenými v článku 15a stanov. Tieto pravidlá zabezpečia transparentnosť a súťaž medzi európskymi verejnými výskumnými organizáciami a budú špecifikovať najmä kritériá na zaradenie organizácie na zoznam príslušných organizácií určených členmi.“.